**Răniţi într-o farsă**

*Agafia*

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

Ieri te iubeam

cu o dureroasă fericire,

azi,

blândă tristeţe…

Înmugureşte plecarea sub paşi,

vara de noi e tot mai pustie

şi verdele…

verdele nu-mi mai respiră pe tâmple.

La intersecţia dintre vis şi realitate,

se zbate

o iubire ce niciodată nu a fost

deplin a noastră,

îndulceşte amarul

în inima legănată

de o lacrimă nepereche,

strecurată

în acea parte din tine

sau din mine

unde datul nu ne este

să intrăm amândoi.

Resemnaţi,

ţesem pânza însingurării

din regrete ce încă trăiesc

în sufletul aplecat spre neunde.